El XII Congrés Internacional de Centres Històrics ha aprofundit en les relacions entre el comerç, el turisme i l'hostaleria
25 d’octubre 2024

![](/media/oymijdro/img_2480_c.jpg?width=850&height=566.6666666666666)

Sagunt ha sigut la seu per a la celebració del XII Congrés Internacional de Centres Històrics, un esdeveniment organitzat per la Confederación Española de Cascos Históricos (COCAHI) amb la col·laboració de l'Ajuntament de Sagunt, la Generalitat Valenciana i l'Asociación de Comerciantes Ciudad de Sagunto. Este congrés s'ha desenvolupat a la Casa de Cultura Capellà Pallarés este mateix matí, data en la qual se celebra també el Dia Institucional del Comerç Local.

La inauguració del XII Congrés Internacional de Centres Històrics ha tingut lloc a les 9.30 hores. A continuació, el ponent Ángel Herrero ha impartit una conferència titulada _Turisme, Comerç i Hostaleria: una convivència necessària amb la qualitat ambiental_ i l'investigador de la UPV, David Juárez, ha aprofundit en la _Intel·ligència artificial generativa aplicada a la comunicació empresarial_.

Després d'una breu pausa, el congrés s'ha représ a les 11.45 hores amb un diàleg sobre la _Intel·ligència artificial aplicada al turisme i el comerç_ entre la investigadora de l'àrea d'UX de l'Institut de Biomecànica (IBV), Carolina Soriano, i la directora d'Innovació de l'IBV, Mercedes Sanchis. L'última dinàmica ha sigut una taula col·loqui titulada _Aliances estratègiques: casos d'èxit en l'impuls al comerç local i turisme_ en la qual ha participat un representant de les següents quatre administracions públiques: la Generalitat Valenciana, l'Ajuntament de Sagunt, el Govern de Canàries i la Xunta de Galícia.

![](/media/vmljxncb/img_2586_c.jpg?width=850&height=566.6666666666666)

Aquest congrés ha sigut inaugurat amb les intervencions de l'alcalde de Sagunt, Darío Moreno; el secretari autonòmic de Turisme, José Manuel Camarero; la directora general de Comerç, Artesania i Consum de la Generalitat Valenciana, Maribel Sáez; la regidora de Comerç i Mercats, així com de Turisme, Natalia Antonino; el president de COCAHI, José Manuel Bello i la presidenta de l'Associació de Comerciants Ciutat de Sagunt, Lola Torrente. Cal esmentar també l'assistència del director general de Turisme de la Generalitat Valenciana, Israel Martínez; i el director adjunt de Turisme CV, Ramón Sanchis.

L'alcalde de Sagunt ha declarat que la Generalitat Valenciana té un eslògan molt bonic en el qual diu que el turisme és la indústria de la felicitat: "Jo crec que eixe mateix _leitmotiv_ es pot aplicar perfectament al comerç perquè es tracta de fer feliç a la gent aportant eixe valor afegit". Darío Moreno ha subratllat la importància de defensar el comerç local deixant a un costat la nostàlgia: "Hem de parlar del comerç com una cosa de rabiosa actualitat plenament connectat amb allò que volem aconseguir que siguen les nostres societats. Si parlem de nova mobilitat no hi ha res que secunde més la sostenibilitat que el comerç local i si parlem de ciutats segures, els estudis científics demostren que una ciutat amb major comerç és un municipi més segur".

La regidora Natalia Antonino ha manifestat que és un honor que Sagunt siga la seu del XII Congrés Internacional de Centres Històrics: "És un privilegi que hui estiguem ací repensant les millors opcions per a revitalitzar els centres històrics de les ciutats d'acord amb el turisme i el comerç local. Tot això, de la mà de les noves tecnologies i tots els recursos que hui s'exposaran en este fòrum".

![](/media/2k1dff5f/img_2541_c.jpg?width=850&height=566.6666666666666)

La directora general de Comerç, Artesania i Consum de la Generalitat Valenciana ha destacat el treball d'unitat entre administracions que han fet possible este congrés i ha destacat que "amb el comerç va començar tot", ja que els nuclis de població es van convertir en ciutats gràcies a la força i el desenvolupament del comerç. I el secretari autonòmic de Turisme ha afirmat que han tornat a ajuntar el millor que té la Comunitat Valenciana: "El turisme i el comerç".

La presidenta de l'Asociación de Comercianes Ciudad de Sagunto ha agraït la col·laboració de l'Ajuntament de Sagunt i de la Generalitat Valenciana. Per la seua banda, el president de COCAHI s'ha mostrat satisfet per l'assistència de totes les autoritats i el públic del congrés que formen "una gran família que és la _crème de la crème_ del comerç."

![](/media/rxufdqwu/img_2552_c.jpg?width=850&height=566.6666666666666)

Sagunt ha sigut triada per a acollir este esdeveniment a causa del seu caràcter emblemàtic, ja que és una ciutat amb rellevància històrica que conserva un gran casc comercial històric. Cal esmentar que des de l'any 2021 l'Asociación de Comerciantes Ciudad de Sagunto està integrada en COCAHI per a valorar el teixit empresarial de la zona més antiga del municipi.

![](/media/f2tj4wia/img_2505_c.jpg?width=850&height=566.6666666666666)

![](/media/32fd5lqs/img_2622_c.jpg?width=850&height=566.6666666666666)

![](/media/qnrfcyhp/img_2520_c.jpg?width=850&height=566.6666666666666)

*   [](http://www.facebook.com/sharer.php?u=https://aytosagunto.es/va/actualitat/el-xii-congres-internacional-de-centres-historics-ha-aprofundit-en-les-relacions-entre-el-comerc-el-turisme-i-l-hostaleria/ "Facebook")
*   [](http://twitter.com/share?url=https://aytosagunto.es/va/actualitat/el-xii-congres-internacional-de-centres-historics-ha-aprofundit-en-les-relacions-entre-el-comerc-el-turisme-i-l-hostaleria/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-xii-congres-internacional-de-centres-historics-ha-aprofundit-en-les-relacions-entre-el-comerc-el-turisme-i-l-hostaleria/ "Linked In")
*   [](mailto:?body=https://aytosagunto.es/va/actualitat/el-xii-congres-internacional-de-centres-historics-ha-aprofundit-en-les-relacions-entre-el-comerc-el-turisme-i-l-hostaleria/)